فضیل_ابن_عیاض
زہدواتقاء
ان کے صحیفۂ زندگی کا سب سے تابناک باب یہی ہے کہ ابن مبارک جن کا زہدواتقاء خود ضرب المثل تھا، وہ فرماتے ہیں کہ فضیل اس زمانہ کے سب سے متقی آدمی تھے، دوسری روایت ہے کہ وہ فرماتے تھے کہ میرے نزدیک زمین پراس وقت ان سے زیادہ افضل آدمی کوئی دوسرا نہیں ہے۔ خلیفہ وقت ہارون رشید کہا کرتے تھے کہ علماء میں امام مالک سے زیادہ بارعب اور فضیل بن عیاض سے زیادہ متقی آدمی میں نے نہیں دیکھا، ہارون نے جوکچھ کہا تھا وہ سنی سنائی بات نہیں تھی؛ بلکہ خود اس کا ذاتی تجربہ تھا۔ فضل بن ربیع کا بیان ہے کہ امیرالمؤمنین ہارون رشید حج کے لیے نکلے تووہ مجھ سے بھی ملنے آئے میں نے سنا کہ امیرالمؤمنین آئے ہیں توتیزی سے اُن کے پاس آیا اور عرض کیا آپ مجھ ہی کوطلب کرلیتے میں خود حاضر ہوجاتا؛ انہوں نے کہا کہ میرے دل میں کچھ خلش ہے، کسی ایسے آدمی کے پاس لے چلو جس سے میں اپنی تسکین حاصل کرسکوں، فضل نے کہا یہاں سفیان بن عیینہ موجود ہیں، آپ میرے ساتھ اُن کے پاس چلیے؛ چنانچہ ہم لوگ اُن کے دروازہ پرپہنچے۔ دروازہ کھٹکھٹایا؛ انہوں نے اندر سے پوچھا کون؟ میں نے کہا کہ امیرالمؤمنین آپ سے ملنے آ:ے ہیں، یہ سن کروہ تیزی سے آئے اور بولے: امیرالمؤمنین! آپ نے بلالیا ہوتا میں خود حاضر ہوجاتا، ہارون رشید نے کہا کہ اچھا جس کام کے لیے ہم آئے ہیں وہ شروع کیجئے، ہارون نے اُن سے کچھ دیربات چیت کی؛ پھرپوچھا کہ آپ پرکسی کا قرض تونہیں ہے، ابن عیینہ نے اثبات میں جواب دیا، ہارون اس کی ادائیگی کا حکم دے کراُن سے رُخصت ہوا، جب باہر آیا تواس نے فضل سے کہا کہ تمہارے دوست سے مجھے تسکین نہیں ہوئی۔ کسی دوسرے صاحب علم کے پاس لے چلو! فضل، عبدالرزاق بن ہمام کی خدمت میں لےگئے، وہاں بھی ہارون کوتسکین نہیں ہوئی؛ پھریہ قافلہ فضیل بن عیاض کے پاس پہنچا، ابنِ عیاض اس وقت نماز میں تھے اور ایک ہی آیت کوبار بار دہرارہے تھے، غالباً جب وہ فارغ ہوگئے توان لوگوں نے دستک دی؛ انہوں نے اندر سے پوچھا کون؟ فضل نے کہا: امیرالمؤمنین آپ سے ملنے آئے ہیں، اس کے جواب میں انہوں نے بڑی بے نیازی سے فرمایا: مجھ سے امیرالمؤمنین کوملنے کی کیا ضرور ہے؟ فضل نے کہا کہ کیا آپ پراطاعت ضروری نہیں ہے، اس کے بعد ابنِ عیاض کوٹھے سے نیچے اُترے اور دروازہ کھولا، ہم لوگ ان کے پاس بیٹھ گئے؛ انہوں نے چراغ گل کردیا اوور خود ایک گوشہ میں بیٹھ گئے، اتفاق سے اندھیرے میں ہارون کا ہاتھ فضیلؒ کے بدن پرپڑگیا، فضیل بن عیاضؒ نے کہا کہ کتنا نرم ہاتھ ہے، کاش! کل یہ عذاب دوزخ سے بچ جائے، ہارون رشید نے اس کے بعد کچھ ہدایتیں کرنے کی فرمائش کی، ابنِ عیاض نے بڑے پراثر انداز میں فرمایا کہ عمر بن عبدالعزیز رضی اللہ عنہ خلیفہ منتخب ہوئے توانہوں نے سالم بن عبداللہ، محمد بن کعب القرظی اور رجاء بن حیوٰۃ رحمہم اللہ کوبلایا اور پُردرد لہجہ میں فرمایا کہ میں اس آزمائش میں ڈال دیا گیا ہوں، آپ لوگ مجھے اس سلسلہ میں مشورہ دیجئے؛ توانہوں نے خلافت کی ذمہ داری کوبلا (آزمائش)قرار دیا اور آپ اور آپ کے اصحاب نے اس کومحض نعمت قرار دیا ہے، سالم بن عبداللہ نے عمر بن عبدالعزیز رضی اللہ عنہ سے فرمایا کہ اس دنیا میں ایک روزہ دار کی طرح رہنا چاہیے، ابن کعب نے کہا کہ جومسلمان آپ سے بڑے ہیں، انہیں آپ اپنے والد کی طرح سمجھیں اور جوچھوٹے ہیں انہیں اپنا لڑکا سمجھیں توباپ کی توقیر کیجئے، بھائی کااکرام واعزاز کیجئے اور لڑکے سے پوری شفقت ومحبت سے پیش آئیے، رجاء بن جیوٰۃ بولے؛ اگرآپ کل قیامت کے دن عذاب الہٰی سے نجات چاہتے ہیں تومسلمانوں کے لیے وہی پسند کیجئے، جواپنے لیے پسند کرتے ہیں اور ان کے لیے وہ نہ پسند کیجئے جوآپ اپنے لیے ناپسند کرتے ہیں، ابن عیاض نے ہارون کومخاطب کرتے ہوئے فرمایا کہ اس دن جس دن لوگوں کے پیر اپنی جگہ سے ڈگمگا رہے ہوں گے آپ کے لی میں بہت خائف ہوں، آپ پرخدا رحم وکرم کرے کہ آپ کے قریب ایسے لوگ نہیں ہیں جوآپ کواس طرح کا مشورہ دے سکیں، یہ سن کرہارون پھوٹ پڑا اور اس پرغشی کی کیفیت طاری ہوگئی؛ پھرجب یہ کیفیت دور ہوئی توہارون نے کہا کہ آپ پرخدا رحم کرے۔